钦定古今图书集成/方舆汇编/职方典/第1269卷 > 《辰州泸溪令赵公碣铭》〈并序〉唐·张九龄
## 钦定古今图书集成/方舆汇编/职方典/第1269卷 > 《辰州泸溪令赵公碣铭》〈并序〉唐·张九龄

有唐泸溪令晋国赵君，讳某，字某，终于其位。呜呼！《鲁史》既没，称行者不在兹乎？荀孟以来，论命者亦何谓也？放其言而无苟，作合乃迁；行其志而不回，与权必遂。故道每屈于位，身必后于时，而犹守真不夺，固穷自若。立诚者既独其所善，尚德者徒随而为名。名非欲彰以美实而自著，位非欲下，以属守而遂卑。此由“命而然与？为自我而然与？” 无代无之，而余实续之矣。公大祖旰，北齐河间通守，因家乎饶阳，亦既重世，今为饶阳人也。曾祖北齐幽州大总管；大父隋钜鹿大中正府君，烈考范阳令府君，皆累行积庆，以贻于后，正性直道，遂锺于公。公刚洁不群，精明独断。非义所在，不以利污名；非礼所安，不以迹伤“教有立” ，卓尔童丱而然。既学大成，纷纷博综，将求禄养也，而俯就乡举。寻而明经登科，补太子正字，又改射洪尉，皆以养亲自乞。执政哀之，遂屈换定襄尉，公欣然而奉檄矣。秩满，转洪洞主簿，永城丞。时县宰败类，公止之不可，虽尽同官之心，且急下人之病。义形于色，彼用我仇此，贪而无亲，难与心竞。公刚亦不吐，乃迈力争，迄用上闻，因而坐免。邑中黔庶，莫不咨嗟，求而得仁，退则无愠矣。乃返初服，遨游坟索，精义致用，清风被物。或大守咨访，偃息自若，或诸儒稽疑，废疾皆起。是时中书侍郎河东薛元超，人伦之表也，将命河朔，实举废滞，企我休风，延以殊礼，立谈体要，大见嗟称。以故表闻，其“庶乎简在帝心。会有阴忌之谮，实为无妄之祸矣。” 进既曾母致疑，退而贾生投吊，不无故也。以此左迁泸溪丞，公竟亦就列，穷则体命，虽在幽暗，魂神不欺，苟推忠诚，蛮貃何陋？时县无长吏，政则由我，未岁月而已成，无谿谷而不悦。互乡自专之子，左言难晓之民，翕然同辞，乞为父母。于是诣阙投疏，至于再三。朝廷允之，则受泸溪令。公聿副诚请，增修德化，乃邹鲁设教，而南楚变风。迨公迁殂，阖境号慕，古人遗爱，何以加也！遗令戒子留葬洛阳，斯又不恋本达也。有子曰瑝，历官侍御史尚书，即洪州都督。霜露既变，则感念以时，陵谷有迁，而徽音何代？君子所惧，于斯撰德。铭曰：

赵侯之德，好是正直。令仪令则，不回不忒。是邦之选，
彼夫之特。玉坚而折，膏明自煎。辰阳于远，溆浦佪儃。
下邑已矣，君子歼旃。遗令桐乡，归魂崇邙。瞻彼有洛，
维水泱泱。德音不已，于斯扬扬。